విక్రమ్ మిస్రీ

విక్రమ్ మిస్రీ (జననం 1964 నవంబరు 7) ఒక భారతీయ దౌత్యవేత్త. ఇండియన్‌ ఫారిన్‌ సర్వీస్‌ 1989 బ్యాచ్‌కు చెందిన ఆయన భారత 35వ విదేశాంగ కార్యదర్శిగా నియమించబడ్డాడు. కాగా, ఆయన 2024 జూలైలో వినయ్ మోహన్ క్వాత్రా నుంచి బాధ్యతలు స్వీకరించనునున్నాడు. దీనికి ముందు, ఆయన 2022 జనవరి 1 నుండి భారత ఉప జాతీయ భద్రతా సలహాదారుగా పనిచేశాడు. 2019 జనవరి నుంచి 2021 డిసెంబరు వరకు చైనాలో భారత రాయబారిగా వ్యవహరించాడు.

గతంలో, ఆయన ప్రధానమంత్రులు ఇందర్ కుమార్ గుజ్రాల్, మన్మోహన్ సింగ్, నరేంద్ర మోడీ ల వద్ద ప్రైవేట్ కార్యదర్శిగా పనిచేశాడు, స్పెయిన్, మయన్మార్లలో భారత రాయబారిగా కూడా విధులు నిర్వర్తించాడు.

 ప్రారంభ జీవితం 
విక్రమ్ మిశ్రీ 1964 నవంబరు 7న భారతదేశంలోని శ్రీనగర్లో ఒక కాశ్మీరీ హిందూ కుటుంబంలో జన్మించాడు. తన ప్రారంభ విద్య సింధియా పాఠశాలలో కొనసాగింది. ఆ తరువాత, ఆయన ఢిల్లీ విశ్వవిద్యాలయం హిందూ కళాశాల నుండి చరిత్రలో అండర్ గ్రాడ్యుయేట్ డిగ్రీని పూర్తి చేసాడు. జంషెడ్‌పూర్ XLRI-జేవియర్ లేబర్ రిలేషన్స్ ఇన్స్టిట్యూట్ నుండి ఎంబీఏ కూడా పూర్తి చేసాడు.

 కెరీర్ 
ఆయన అడ్వర్టైజ్మెంట్ రంగంలో మూడు సంవత్సరాల పాటు పనిచేసాక, ఆయన 1989లో ఇండియన్ ఫారిన్ సర్వీస్ లో చేరాడు. 1991, 1996ల మధ్య, అతను బ్రస్సెల్స్, ట్యునీషియాలోని భారతీయ మిషన్లలో వివిధ హోదాల్లో పనిచేసాడు. 1997లో ప్రధానమంత్రి ఇందర్ కుమార్ గుజ్రాల్కు ప్రైవేట్ కార్యదర్శిగా నియమితులయ్యాడు. దీని తరువాత, ఆయన ప్రధాన మంత్రి కార్యాలయం, విదేశాంగ మంత్రిత్వ శాఖలతో పాటు విదేశాలలో అనేక భారతీయ మిషన్లలో వివిధ హోదాల్లో పనిచేసాడు.

2012లో ఆయన ప్రధానమంత్రి మన్మోహన్ సింగ్ వ్యక్తిగత కార్యదర్శిగా నియమితులయ్యాడు. ఆ తరువాత, ఆయన నరేంద్ర మోడీ అధికారంలోకి వచ్చినప్పుడు ఆయన ఆ హోదాలో కొనసాగాడు. 2014లో స్పెయిన్కు రాయబారిగా నియమితులయ్యాడు. 2016లో ఆయన మయన్మార్ రాయబారిగా నియమితులయ్యాడు.

2019లో ఆయన చైనాలో రాయబారిగా నియమితులయ్యాడు. చైనా-ఇండియా ఉద్రిక్తతల సమయంలో ఆయన రాయబారిగా ఉన్నాడు, ఈ క్రమంలో చర్చలకు లియు జియాన్చావో (Liu Jianchao) సహా చైనా సీనియర్ అధికారులతో వరుస సమావేశాలు నిర్వహించాడు.

 వ్యక్తిగత జీవితం 
ఆయన డాలీ మిస్రిని వివాహం చేసుకున్నాడు, వారికి ఇద్దరు పిల్లలు ఉన్నారు. అతను ఇంగ్లీష్, హిందీ, కాశ్మీరీ భాషలలో అనర్గళంగా మాట్లాడగలడు. ఫ్రెంచ్ భాషలో కూడా ఆయనకు పరిజ్ఞానం కలిగి ఉన్నాడు.

 మూలాలు 

వర్గం:జీవిస్తున్న ప్రజలు
వర్గం:1964 జననాలు
వర్గం:చైనాకు భారతదేశ రాయబారులు
వర్గం:స్పెయిన్‌కు భారత రాయబారులు
వర్గం:మయన్మార్‌కు భారత రాయబారులు
వర్గం:ఇండియన్ ఫారిన్ సర్వీస్ అధికారులు